钦定古今图书集成/明伦汇编/氏族典/第144卷 > 元澹
## 钦定古今图书集成/明伦汇编/氏族典/第144卷 > 元澹

按《唐书元澹传》：“澹字行冲，以字显，后魏常山王素莲
之后。少孤，养于外祖司农卿韦机。及长，博学，尤通故
训。及进士第，累迁通事舍人。景云中，授太常少卿。行
冲以系出拓拔，恨史无编年，乃撰《魏典》三十篇。开元
初，罢太子詹事，出为岐州刺史，兼关内按察使。自以
书生非弹治才，固辞。入为右散骑常侍，东都副留守”，
四迁大理卿。不乐法家，固谢所居官。改左散骑常侍，
封常山县公。充使检校集贤，再迁太子宾客、弘文馆
学士。先是，马怀素撰《书志》，褚无量校丽正四部书，业
未卒，相次物故，诏行冲并代之。元宗自注《孝经》，诏行
冲为疏，立于学官。以老，罢丽正校书事，丐致仕。十七
年卒，年七十七，赠礼部尚书，谥曰献。